મુંબઈ, 5 જુલાઈ : સંજય દત્ત જેલ ગયા બાદ તેમની પ્રથમ ફિલ્મ પોલીસગિરી આજે રિલીઝ થઈ છે. ફિલ્મમાં સંજય દત્ત અને પ્રાચી દેસાઈ મુખ્ય ભૂમિકામાં છે. ફિલ્મ જોયા બાદ લોકોના પ્રથમ પ્રત્યાઘાત છે કે દબંગ 3માં આ જ વાર્તા યૂઝ કરી શકાય છે. ફિલ્મમાં એક્શનની ભરમાર છે. માત્ર ખામી છે, તો તે ફની પળોની કે જે સલમાન ખાન પોતાની ફિલ્મોમાં એક્શન દરમિયાન નાંખે છે. સંજય દત્તના ફૅન્સને પોલીસગિરી જરૂર ગમશે, કારણ કે ફિલ્મમાં સંજય દત્ત ગરીબોના મસીહા બન્યાં છે અને સાથે જ તેમની એક્ટિંગ પણ સારી છે. જ્યાં સુધી વાત છે પોલીસગિરીની સફળતાની, તો ફિલ્મની સફળતામાં ફિલ્મના વિલન પ્રકાશ રાજનો સૌથી મોટો ફાળો હશે.